**ΕΝΗΜΕΡΩΤΙΚΟ ΣΧΕΤΙΚΑ ΜΕ ΤΗΝ ΕΚΘΕΣΗ ΠΑΡΑΚΟΛΟΥΘΗΣΗΣ**

**ΤΗΣ ΕΠΙΤΡΟΠΗΣ GRECO (ΟΜΑΔΑ ΚΡΑΤΩΝ ΚΑΤΑ ΤΗΣ ΔΙΑΦΘΟΡΑΣ) ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΗΣ (86η Ολομέλεια, 26-29.10.2020)**

**ΓΙΑ ΤΗΝ ΚΑΤΑΣΤΑΣΗ ΠΡΟΣΑΡΜΟΓΗΣ ΤΗΣ ΕΛΛΑΔΑΣ**

**(περίληψη από την επίσημη μετάφραση 11.2020)**

Τον Ιούνιο 2019 η Ελλάδα τροποποίησε τον Ποινικό Κώδικα και τον Κώδικα Ποινικής Δικονομίας μεταξύ άλλων υποβαθμίζοντας το ποινικό αδίκημα της δωροδοκίας δημοσίων λειτουργών από κακούργημα σε πλημμέλημα και συνεπώς μετριάζοντας τις κυρώσεις για τα αδικήματα αυτά.

Συνεπώς η GRECO ζήτησε διευκρινήσεις από τις ελληνικές αρχές καθώς αυτές οι κινήσεις θα μπορούσαν να έχουν αρνητική επίδραση στην ικανότητα της Ελλάδας να καταπολεμήσει αποτελεσματικά τη διαφθορά καθώς και σε σχέση με τη συμμόρφωση της χώρας προς την Σύμβαση Ποινικού Δικαίου για τη Διαφθορά (ETS 191) στα οποία η Ελλάδα είναι συμβαλλόμενο μέρος.

Στις 21.6.2019 η GRECO αποφάσισε να εφαρμόσει τον Κανόνα 34 του εσωτερικού κανονισμού της, όσον αφορά στην Ελλάδα. Ο εν λόγω κανόνας προβλέπει διαδικασία ad hoc η οποία μπορεί να τεθεί σε εφαρμογή σε εξαιρετικές περιστάσεις όπως όταν η GRECO λάβει πληροφορίες σχετικά με θεσμικές μεταρρυθμίσεις, νομοθετικές πρωτοβουλίες ή διαδικαστικές αλλαγές που μπορεί ν α οδηγήσουν σε σοβαρές παραβιάσεις των προτύπων του ΣτΕ κατά της Διαφθοράς.

Στις 6.12.2019 η GRECO υιοθέτησε έκθεση ad hoc για την Ελλάδα, η οποία περιλάμβανε 4 Συστάσεις και η Ελλάδα υπέβαλε πληροφορίες για τα μέτρα που έλαβε για την υλοποίηση των συστάσεων οι οποίες και αποτελούν την βάση της Έκθεσης Παρακολούθησης.

*Συγκεκριμένα η GRECO εισηγήθηκε :*

1. Την αναθεώρηση του άρθρου 236.1 του Ποινικού Κώδικα προκειμένου να εισαχθούν επιβαρυντικές περιστάσεις ώστε το αδίκημα αυτό να θεωρείται κακούργημα και /ή να αυξηθούν οι κυρώσεις αναλόγως.
2. Τον αυστηρό περιορισμό του αντικειμένου των αδικημάτων διαφθοράς για τα οποία μπορεί ο εισαγγελέας να απέχει από τη δίωξη σύμφωνα με το άρθρο 48 του Κώδικά Ποινικής Δικονομίας διασφαλίζοντας οτι το άρθρο αυτό μπορεί να εφαρμόζεται μόνο σε εξαιρετικές ελάσσονος σημασίας περιπτώσεις αδικημάτων διαφθοράς.
3. Όπως διασφαλιστεί ότι η παθητική δωροδοκία αλλοδαπών δημοσίων λειτουργών, συμπεριλαμβανομένων δικαστών, μελών κοινοβουλευτικών συνελεύσεων, ενόρκων και διαιτητών θα αποτελεί ποινικό αδίκημα σύμφωνα με τα άρθρα 5 και 6 της Σύμβασης Ποινικού Δικαίου για τη Διαφθορά και το Πρόσθετο Πρωτόκολλο αυτής.
4. Όπως οι αρχές παρακολουθούν προσεκτικά τη χρήση των διατάξεων για την ειδική υπεράσπιση της έμπρακτης μετάνοιας προκειμένου να διαπιστώνουν δυνητική κατάχρηση αυτού του μέσου και , αν χρειαστεί, να μειώσουν ή να καταργήσουν την εφαρμογή τους σε αδικήματα διαφθοράς.

Συμπερασματικά η Έκθεση της GRECO καταλήγει ότι καμία από τις 4 Συστάσεις δεν έχει εφαρμοστεί στην ολότητα της από τις Ελληνικές Αρχές.

Χαιρετίζεται σαφώς η πρόσφατη διαμόρφωση μίας Επιτροπής Εμπειρογνωμόνων (Νομοπαρασκευαστική Επιτροπή) η οποία θα υιοθετήσει και θα ασχοληθεί με τις Συστάσεις ενώ θα αποφέρει απτά αποτελέσματα εν ευθέτω χρόνω.

Η GRECO δίνει χρονικό διάστημα για την υλοποίηση των Συστάσεων της μέχρι τις 31 Οκτωβρίου 2021.

*Υ.Γ η εν λόγω έκθεση έρχεται να προστεθεί σε μία σειρά εκθέσεων και μελετών του Κογκρέσου Τοπικών και Περιφερειακών Αρχών του ΣτΕ που έχουν βασιστεί σε συμπεράσματα της Επιτροπής GRECO και έχουν διαπιστώσει τη διαφθορά σε επίπεδο Τοπικής Αυτοδιοίκησης. Η έκθεση αφορά και στους τοπικά και περιφερειακά αιρετούς άρχοντες.*

*Χαμακιώτη Δέσποινα*

*Υποστήριξη Εθν. Αντ/πείας*

*Κογκρέσο ΣτΕ*